เคาะแล้ว! บอร์ดสลากเห็นชอบให้ออก "สลากภาพ 12 นักษัตร"ขายออนไลน์
คณะกรรมการสลากกินแบ่งรัฐบาล มีมติเห็นชอบออกสลากภาพ 12 นักษัตรจำหน่ายผ่านระบบออนไลน์ ใบละ 50 บาท
31 ก.ค. 2562

คณะกรรมการสลากกินแบ่งรัฐบาล มีมติเห็นชอบออกสลากภาพ 12 นักษัตรจำหน่ายผ่านระบบออนไลน์ ใบละ 50 บาท
นายพชร อนันตศิลป์ ประธานกรรมการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากกินแบ่งรัฐบาล มีมติเห็นชอบให้ดำเนินการออกผลิตภัณฑ์สลากรูปแบบใหม่ในรูปแบบสลากภาพ 12 นักษัตรจำหน่ายผ่านระบบออนไลน์
หลังจากนี้จะส่งเรื่องให้สำนักงานคณะกรรมการกฤษฎีกาพิจารณารายละเอียดข้อกฎหมาย โดยเฉพาะขั้นตอนการจ่ายเงินรางวัล เพื่อไม่ให้ขัดต่อ พ.ร.บ.สำนักงานสลากกินแบ่งรัฐบาล พ.ศ.2562 (ฉบับที่) 2 แล้วนำกลับมาเสนอเข้าที่ประชุมคณะกรรมการสลากฯ อีกครั้ง ก่อนเข้าสู่กระบวนการประชาพิจารณ์ 2-3 เดือน และเสนอให้ที่ประชุมคณะรัฐมนตรี (ครม.) เห็นชอบต่อไป
"ขั้นตอนการออกสลากได้ดำเนินงานมาครึ่งทางแล้ว ส่วนจะออกได้เมื่อไหร่นั้นยังบอกไม่ได้ เพราะขึ้นอยู่กับรายละเอียดกฎหมาย และการรับฟังความเห็น รวมการตัดสินใจของ ครม. และหากมีการตั้งคณะกรรมการสลากใหม่ก็จะเป็นเรื่องผูกพันต่อไป ยืนยันว่าการดำเนินการสลากแบบใหม่ ไม่ใช่การหารายได้เข้ารัฐ แต่เป็นการทำตามหน้าที่ที่กฎหมายเปิดให้ทำได้" นายพชร กล่าว
ด้านนายธนวรรธน์ พลวิชัย โฆษกบอร์ดสลาก เปิดเผยว่า สลากแบบรูปภาพ 12 นักษัตร (Picture12) มี 4 หลัก วิธีเล่นให้เลือก 1 ภาพต่อ 1 หลัก จาก 12 ภาพนักษัตร มีรางวัลตรงและโต๊ด ข้อดีของสลากประเภทนี้ คือ สามารถเลือกเลขได้ตามความต้องการ ไม่มีปัญหาเรื่องตัวเลขที่ไม่ได้รับความนิยม หรือเลขเน่า อีกทั้งเป็นเกมใหม่ที่เน้นการเล่นเพื่อความเพลิดเพลิน ไม่อิงผลการออกรางวัลสลากแบบเดิม ในขณะที่ข้อด้อยคือไม่มีรางวัลแจ๊คพอต จึงอาจไม่จูงใจให้มีผู้ซื้อมากพอ
ทั้งนี้ สลากรูปภาพ 12 นักษัตร หรือ Picture 12 มีความเหมาะสมกับสภาพสังคมไทยและสอดคล้องกับกฎหมาย สำหรับการออกรางวัลสลากรูปภาพนี้ จะออกรางวัลในวันที่ 1 และ 16 แต่เป็นการออกรางวัลต่างหาก ไม่ใช้ผลการออกรางวัลสลากกินแบ่งรัฐบาล และมีการจำกัดอายุผู้ซื้อต้องไม่ต่ำกว่า 20 ปี แต่อยู่ระหว่างพิจารณาว่าจะห้ามผู้ถือบัตรสวัสดิการแห่งรัฐซื้อสลากแบบดังกล่าวหรือไม่ โดยจะจำหน่ายใบละ 50 บาท ไม่จำกัดจำนวนซื้อผ่านระบบออนไลน์ แต่ต้องลงทะเบียนเลขบัตรประชาชนทั้งตอนซื้อและรับเงินรางวัล
"การออกสลากออนไลน์แบบ 12 นักษัตร นับเป็นครั้งแรกของโลก เป็นทางเลือกใหม่ที่ พ.ร.บ.สลากฉบับใหม่ ให้อำนาจสำนักงานพิจารณาดำเนินการได้ เพื่อแก้ปัญหาที่พบว่าขณะนี้มีการเล่นพนันเว็ปไซด์ออนไลน์ข้ามประเทศ ทำให้ไม่สามารถควบคุมได้ จึงต้องเพิ่มทางเลือกให้ประชาชน ขณะเดียวกันก็จะเป็นการช่วยแก้ปัญหาสลากกินแบ่งรัฐบาลเกินราคาให้มีประสิทธิภาพ
สลากแบบใหม่จะไม่กระทบคนขายลอตเตอรี่ใบ เพราะจะไม่เกี่ยวกับตัวเลขเลย เพราะฉะนั้นการใบ้หวยของเกจิต่างๆ จะไม่สอดคล้องกับสลากแบบใหม่ และไม่ใช่การมอมเมา เพราะสลากแบบใหม่ถูกรางวัลยาก โดยปกติในประเทศจะเลือกตัวเลข 10 หลัก คือ 0-9 แต่สลากแบบใหม่จะมี 12 แบบให้เลือกซึ่งยากกว่า" นายธนวรรธน์ กล่าว
พ.ต.อ.บุญส่ง จันทรีศรี ผู้อำนวยการ สำนักงานสลากฯ เปิดเผยว่า การจ่ายเงินรางวัลสลากออนไลน์แบบ 12 นักษัตร จะเป็นไปตามกฎหมายที่ 60% ของยอดขาย โดยแบ่งการจ่ายเป็น 2 ส่วน ผันแปรตามจำนวนผู้ถูกรางวัล คือรางวัลแบบภาพ 4 ตัวตรง ทั้งหลักและรูปภาพ จะได้ 50% ของเงินรางวัลทั้งหมดมาหารเฉลี่ยจำนวนผู้ถูกรางวัล อีกส่วนคือ แบบภาพ 4 ตัวโต๊ด หรือ ซื้อถูกภาพแต่สลับหลักได้จะได้ 50% ของเงินรางวัลทั้งหมดมาหารเฉลี่ยจำนวนผู้ถูกรางวัล เช่นกัน โดยสลาก 1 ใบมีโอกาสถูกทั้งตรงและโต๊ด แต่จะได้รับรางวัลที่สูงกว่าเพียงรางวัลเดียว
ทั้งนี้ ผลการศึกษาพบว่า ในแต่ละงวดผู้ซื้อจะสามารถซื้อสลากทั้ง 4 หลักทั้งแบบตัวตรงและโต๊ดได้ จำนวน 20,736 รูปแบบ คิดเป็นยอดจำหน่ายรวม 1,036,800 บาท หากถูกรางวัล 4 ตัวตรงเพียงคนเดียวจะได้รับเงินรางวัล 311,040 บาท หรือมีโอกาส 1 ใน 6,220 บาท และแบบโต๊ดมีโอกาสถูก 23 แบบ ได้รางวัล 13,523 บาท โอกาส 1 ต่อ 270 บาท แต่ถ้ามีการซื้อแบบภาพซ้ำ ก็มีโอกาสได้เงินรางวัลสูงขึ้น เช่น ซื้อภาพเดียวกันทั้ง 4 หลัก และออกภาพเดียวกันทั้ง 4 หลัก จะไม่มีรางวัลโต๊ด และเงินรางวัลจะให้ผู้ถูกทั้งหมด หรือประมาณ 622,080 บาท แต่ถ้ากรณีไม่มีใครถูกรางวัลเลย ก็จะยกยอดสะสมได้ 1 งวด